b'\n_START_ARTICLE_\nSondirna raketa\n_START_PARAGRAPH_\nSondirna ali raziskovalna raketa je raketa, razvita za podorbitalne polete, ki nosi merilne instrumente za preu\xc4\x8devanje zgornjih plasti ozra\xc4\x8dja ali znanstvene poskuse. Te rakete obi\xc4\x8dajno ponesejo tovor do vi\xc5\xa1ine med 50 in 1500 km nad povr\xc5\xa1je Zemlje na robu vesoljskega prostora, nekje med vi\xc5\xa1ino vremenskih balonov in umetnih satelitov (najvi\xc5\xa1ja vi\xc5\xa1ina vremenskih balonov je okrog 40 km, najni\xc5\xbeja vi\xc5\xa1ina satelitov pa okrog 120 km). Pogosto uporabljajo raketne motorje iz voja\xc5\xa1kih rezerv._NEWLINE_Uporabljajo se kot nizkocenovna in manj zahtevna alternativa ve\xc4\x8djih nosilnih raket za presku\xc5\xa1anje instrumentov, opazovanje Vesolja in Zemlje, jemanje vzorcev iz zgornjih plasti ozra\xc4\x8dja ter razne poskuse v razmerah z mikrogravitacijo._NEWLINE_Raziskave s pomo\xc4\x8djo sondirnih raket segajo v obdobje tik po drugi svetovni vojni, ko so namestili spektrograf na nem\xc5\xa1ko raketo V2 in odkrili sevanje Son\xc4\x8deve korone v rentgenskem delu spektra ter kasneje \xc5\xa1e pri vi\xc5\xa1jih frekvencah, ki je za opazovalca z Zemlje nezaznavno, saj ga popolnoma absorbira ozra\xc4\x8dje. So tudi edini na\xc4\x8din za neposreden dostop do plasti ozra\xc4\x8dja med 40 in 120 km, zaradi \xc4\x8desar so klju\xc4\x8dne pri ugotavljanju zna\xc4\x8dilnosti ozra\xc4\x8dja na teh vi\xc5\xa1inah in raziskovanju pojavov, kot sta polarni sij in elektri\xc4\x8dni tokovi v ionosferi.'